Author: Gimnazija
Company: Đurđevac

Negda ne tak bilo

	I kaj više reči v ovo vreme dok je se več rečeno, a neje rečeno ništ?! Tulike novosti, a nikakve koristi, tulike radosti, a nišče neje vesel. Svečice, kugljice, pahuljice, zvezdice, bleščeče trake... kaj me joči zabole saki den na potu v školo i nazaj. A čemu se to, ak ionak nišče ne študera o Božiču, neg samo kak čem više nakititi hižo, bora, dvora, tak kaj bo više, lepše i bolje rasvetljeno neg sosedovo. Saki pot dok vidim ono svetlečo reklamo, kak vatromet, kak cirkus, pomislim da čekamo nekakvo svetski poznato ličnost kaj bo došla da nam održi govora, podelji bombone i si bodo srečni i veseli.
	A iza sega toga? Gde je duša, ona domača, istinska, gde je onaj bogečki Badnjak dok je vrpica sena kaj so japica brižno v štaglju prebrali bila dosta de se Isusek narodi v stari seljački hiži? Bokci so bili naši stari, al so znali jeni druge rada imati, al so znali prijeti to malo dete v svojo hižo i dati mu svoja srca kak najčistešega dara. I ve smo bokci, bogečki siromahi, slepci kaj ne vide ništ osim žaruljice na strujo, trometrenoga bora i čem vekše dare pod borom za koje se više nišče ni ne trudi zamisliti da so dari od maloga Isusa.
	A kaj više i daruvati kad si imajo se, a nišče nikoga ne pozna tak kaj bi znal kaj bi ga obudilo, nateralo da mu srce jakše zakuca. Nišče više nema ništ za dati jer smo duhom siromahi, ni vlastito dete, ni vlastito mater ne poznamo! Žalosno je, al je tak.
	Što zna, morti je več zbilja preveč let prešlo od Betlehema, štalice, jaslic, vola i magarca. Čovek više nema kam položiti dete Isusa. Nijedna blazina nebi bila dost bela, meka i topla. I nigdar nesmo zadovoljni, se nam je žmeko, se je tak preobično postalo. Čovek više neje čovek ni sebi, a kamoli drugem. Hoda po tom svetu gorše nogo vok, z krvavemi rokami, z nožom v zobe kak krvnik, kak zver. I još navek se muči, još navek si trga noge kak hoda po kamenju i po blatu, a nigdar nikam nemre stiči, samo dok vidi križa na selski cirkvi, onda bi vužgal najrejši se žarulje ovoga sveta, potrošil se petarde i vatromete samo da ne čuje otajstveno tišino, samo da se ne seti molitve kre jaslic, da ne vidi zvezdo veliko kak milost v detetovom srcu. I tak je vreme postalo ljudsko. Ljudsko kak i to večito skrivanje, landranje, vlečenje po semi kote, špilje, šume i rupe ove Zemlje za kojo više dragi Bog ne zna kam se kotura ni gde ji je kraj.
	Kam si, Bog, mislil dok si mi dal slobodo i ovo dušo koja ne zna kam bi sama sebom od muke i od brige, navek negdi med Betlehemom i devetem krugom pekla. Dal si mi i ove misli, crne tiče kaj pred zimom lete, nose snega i žalost i gole žalosne vrbe tam kre Drave gde ljudski koraki više ne zalaze. Vu vrbike, po nasipe, v crni, zdeni šumi, tam mi srce beži i vriščalo bi kak da je z rastaljenem železom polevajo. I ja bi bežala i drla se kaj celi svet nebi mira imal, samo da imam snage, samo da mi noge neso zakopane v blatu do kolena, samo da mi joči neso zaslepljene stvetlom reklame, vatrometa, da nesem tak strašno zagluhljena bukom i mužikom i petardami... da neje Božič, da neje te strašni, ogromni, čudovišni Božič od kojega imam straha da me ne poždere ili zežvače i splune kak starinskoga ukrasa kre moderne žaruljice na trometrenom boru.
	To je te Božič v kojem više ne znam kam spadam ni kam bi se dela. Morti sem staromodna, al sem takva kakva jesem, a Božič neje kaj mislim da bi trebal biti. Meni bo Božić tek onda dok mi stara baka reče, morti i po stoti pot, da "negda ne tak bilo. Negda so stari japica slamo donesli v hižo pak smo si skupa zmoljili..."

								Vlatka Kolarić, 4.a